Kamičak (tvrđava)
Kamičak predstavlja malu tvrđavu smještenu na oko 15 km nizvodno od tvrđave u Ključu, na blagom uzvišenju na lijevoj obali rijeke Sane u istoimenom naselju ključke općine. Tvrđava je imala funkciju obezbjeđivanja puta koji je iz Pounja išao prema Vrbasu. Ima oblik ravnokrakog trougla sa jakom branič-kulom visine 15 metara na zapadnom dijelu i bedemima u dužini od 20 metara. Poslije pada Bosne nalazi se u posjedu Ugarske u okviru Jajačke banovine, a krajem 15. vijeka (1495) je osvajaju Osmanlije. U svome putopisu Benedikt Kuripešić spominje tvrđavicu pod imenom Kamenac. Kamičak je kao i Ključ pripadao župi Banica. Komisija za očuvanje nacionalnih spomenika BiH 26. oktobra 2010. godine donijela je Odluku kojom historijsko područje – Stari grad Kamičak u Ključu proglašava nacionalnim spomenikom Bosne i Hercegovine .